Bjarne Laustsen (S), 2008-04-11:
Derfor bliver der også af og til ført separate forhandlinger.
Jeg vil gerne sige, at i forbindelse med det her lovforslag er der klart tale om et aftalebrud.
I forbindelse med valgene både i 2001 og i 2005 og senere har regeringen sagt: Vi rører ikke ved dagpengene.
Det hjælper ikke noget, at Venstres ordfører står og siger: Ja ja, men vi har stadig væk muligheden for supplerende dagpenge.
Nej, man fjerner dem fuldstændig.
Hvis man arbejder inden for fiskeindustrien eller i et andet erhverv, hvor man er i den situation, at man har modtaget ganske få timers understøttelse om ugen i 30 uger inden for 2 år, ja, så kan man ikke få dagpenge mere - slut.
Det, der ikke er noget svar på, er: Hvordan kan man så ernære sig?
Hvor skal man gå hen eksempelvis på Læsø eller Bornholm og finde arbejde?
Det gives der intet svar på.
Desuden er det sådan, at vi f.eks. fra 3F's a-kasse ved, at det her er meget, meget kvindefjendsk.
Det er sådan, at 2.346 kvinder og 621 mænd vil blive ramt af det her lovforslag.
Det har en meget skæv balance på alle felter, og jeg fatter ikke, hvorfor man så hårdt vil gå efter dem, der allerede har været i stand til at skaffe sig et arbejde.
Jeg kunne forstå, hvis det var sådan, at regeringen ville arbejde hårdt på, at man fik folk i arbejde, altså dem, der intet arbejde har, og virkelig gøre noget ved det, sørge for at efteruddanne dem, give dem nogle tilbud, sørge for, at de kom i arbejde, men her har man nogle, der arbejder op til 29,6 timer om ugen, og så er det mest vigtige for regeringen - og desværre også for Dansk Folkeparti og De Radikale - at dem skal man sætte ind over for.
Det, det her også kan betyde, er, at der er job i Danmark, som simpelt hen udflages, de bliver ikke lavet mere, man finder på at flytte et andet sted hen, for det her er jo et angreb på flexicuritymodellen, den model, som Venstre og Konservative rejser rundt i verden og fortæller om.
De fortæller, hvor gode vi er i Danmark, at lønmodtagere og arbejdsgivere har fundet ud af, hvordan man regulerer arbejdsmarkedet, et kort opsigelsesvarsel og mulighed for at få dagpenge.
Men her skal der så lige pludselig laves indgreb over for dem, der allerede har et arbejde.
Det er jo sådan i dag, at hvis man har et deltidsarbejde og får tilbudt et fuldtidsarbejde, ja, så skal man tage fuldtidsarbejdet, ellers er man ikke berettiget til dagpenge.
Så man behøver ikke lave nogen stramninger overhovedet.
Man kan spørge: Bliver arbejdsgiverne ramt af det her?
Det kan være, regeringen tænker: Jamen det er smart nok, for så kan de komme over og blive hjemmehjælpere eller andre ting, hvor vi mangler nogle, det gælder f.eks. fiskepigerne, hvis de kan bestride de job.
Ja, det kunne jo så være billig polsk arbejdskraft, eller hvad regeringen, Dansk Folkeparti og Radikale går og tænker på - det skal jeg lade være usagt - men jeg synes da, det er tosset, tudetosset endda, på den måde at spille hasard med det danske arbejdsmarked, for vi har netop det her meget fleksible arbejdsmarked, hvor der er mulighed for i perioder at have deltidsarbejde.
Jeg vil gerne høre - jeg har spurgt ministeren tidligere - hvad det er for nogle arbejdsgivere, der har indrettet sig på sammen med deres ansatte, at de permanent skal være på supplerende dagpenge.
Der kommer intet svar.
Ergo kan der jo ikke være nogen.
Man påstår endda, at der er arbejdsgivere, der har klaget over, at man kunne finde på at ændre det her.
Vi får intet svar, og ergo kan der ikke være nogen.
Jeg kan bare se, at det her også geografisk rammer meget skævt.
De områder, f.eks. Læsø, Bornholm og andre kommuner, der typisk har de her job, ja, de vil blive ramt af det.
Hvad er regeringens og aftalepartiernes svar til de kommuner og til deres borgere?
Hvordan skal de håndtere det her?
Skal de lade være med at søge de der job?
Er det bedre, at de er fuldtidsledige?
Det er jo det, rigtig mange siger i høringssvarene: Det her fører til, at flere bliver fuldtidsledige.
Motivationen, incitamentet for at søge deltidsjob eksisterer ikke mere, fordi risikoen for, at man kommer og fjerner dagpengene helt og aldeles, er til stede.
Efter 30 uger er det slut.